Modupi : Molato ga o gona. A ke re ge motho a tlwaetše go tsogela modirong mohlang a se a ya go a tšwafiša? Mafelelong Mashudu le Meisie ba ile ba kwana gore ba tla tšea mošemane ge a bala kreiti ya bohlano gomme mosetsana yena o tla šala le rakgadi wa gagwe go fihlela a fetša dithuto tša praemari, ke go re; a phasa kreiti ya bošupa. Go tloga moo o be a tla romelwa sekolong sa "poting" sa kereke ya Roma. Dikolo tša kereke ya Roma di be di tsebega kudu ka go kgona go ruta, go se ngwana yo a ka ba palelago. Mo ditlhahlobong tša matriki, baithuti ba be ba phasa ka moka, ngwaga ka ngwaga. Mukhabudi o be a tla re go phasa Kreiti ya Bošupa a romelwa go rakgadi Mapelo, a tsena sekolo sa go tsebega kudu sa Moruleng, le sona se be se tsebega kudu ka go phasiša.